CELEX: 62010CN0308
Language: mt
Date: 2010-06-29 00:00:00
Title: Kawża C-308/10 P: Appell ippreżentant fid- 29 ta’ Ġunju 2010 minn Union Investment Privatfonds GmbH kontra s-sentenza tal-Qorti Ġenerali (It-Tielet Awla) tas- 27 ta’ April 2010 fil-Kawża T-392/06 — Union Investment Privatfonds GmbH vs L-Uffiċċju għall-Armonizzazzjoni fis-Suq Intern (Trade marks u Disinni); parti oħra fil-proċeduri: Unicre-Cartão International De Crédito SA

11.9.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 246/23
            
         Appell ippreżentant fid-29 ta’ Ġunju 2010 minn Union Investment Privatfonds GmbH kontra s-sentenza tal-Qorti Ġenerali (It-Tielet Awla) tas-27 ta’ April 2010 fil-Kawża T-392/06 — Union Investment Privatfonds GmbH vs L-Uffiċċju għall-Armonizzazzjoni fis-Suq Intern (Trade marks u Disinni); parti oħra fil-proċeduri: Unicre-Cartão International De Crédito SA
   (Kawża C-308/10 P)
   ()
   2010/C 246/40
   Lingwa tal-kawża: il-Ġermaniż
   
      Partijiet
   
   
      Appellanti: Union Investment Privatfonds GmbH (rappreżentant: J. Zindel, avukat)
   
      Appellati: L-Uffiċċju għall-Armonizzazzjoni fis-Suq Intern (Trade marks u Disinni); Unicre-Cartão International De Crédito SA
   
      Talbiet tal-appellanti
   
   
               —
            
            
               tannulla s-sentenza mogħtija fis-27 ta’ April 2010 mill-Qorti Ġenerali fil-Kawża T-392/06;
            
         
               —
            
            
               tannulla d-deċiżjoni tat-Tieni Bord tal-Appell tal-Uffiċċju għall-Armonizzazzjoni fis-Suq Intern, tal-10 ta’ Ottubru 2006 (R 442/2004-2), u tilqa’ l-oppożizzjonijiet magħmula mill-appellanti kontra r-reġistrazzjoni tat-trade mark Komunitarja Nru 1 871 896“unibanco”.
            
         
      Aggravji u argumenti prinċipali
   
   Fl-appell huwa allegat li l-Artikolu 74(2) tar-Regolament (KE) Nru 40/94 (1) ġie applikat b’mod żbaljat. Huwa affermat li l-Qorti Ġenerali kkunsidrat b’mod żbaljat li l-appellanti kienet ipproduċiet tard il-provi dwar l-użu tat-trade marks invokati fl-oppożizzjoni. Barra minn hekk, huwa indikat li s-setgħa diskrezzjonali tal-Bord tal-Appell tal-UASI rregolata fl-Artikolu 74 tar-Regolament (KE) Nru 40/94 ma tissodisfax ir-rekwiżiti stabbiliti fis-sentenza tal-Qorti tal-Ġustizzja tat-13 ta’ Marzu 2007, UASI vs Kaul (C-29/05 P).
   Skont l-appellanti, l-eżerċizzju korrett tas-setgħa diskrezzjonali kien jimplika t-teħid inkunsiderazzjoni tal-provi prodotti mill-appellanti fir-rigward tal-użu tat-trade marks invokati fl-oppożizzjoni, minkejja li kienu effettivament prodotti tard. L-evalwazzjoni ta’ tali provi ma kinitx ser twassal għal dewmien fil-proċedimenti sa fejn id-Diviżjoni tal-Oppożizzjoni tal-UASI ħadet 15-il xahar minn wara l-produzzjoni tal-provi sabiex iddeċidiet. Barra minn hekk, mill-perspettiva legali, il-provi kienu direttament rilevanti. Jingħad ukoll li numru ta’ indikazzjonijiet żbaljati mid-Diviżjoni tal-Oppożizzjoni tal-UASI kienu kkontribixxew ukoll sabiex l-appellanti tipproduċi l-provi wara l-iskadenza tat-terminu.
   L-appellanti tallega li l-Qorti Ġenerali ma ħaditx inkunsiderazzjoni l-konstatazzjoni magħmula mid-Diviżjoni tal-Oppożizzjoni tal-UASI li l-partijiet kienu ppreżentaw l-osservazzjonijiet u l-provi tagħhom fit-terminu previst. Għaldaqstant, id-Diviżjoni tal-Oppożizzjoni tal-UASI ma kkunsidratx li kien hemm dewmien. Dan ifisser li l-Bord tal-Appell ma setax jinvoka dewmien. Għall-kuntrarju, il-Bord tal-Appell kien imissu eżamina l-prova prodotta.
   L-appellanti ssostni li la l-Bord tal-Appell u lanqas il-Qorti Ġenerali ma jistgħu jissostitwixxu l-evalwazzjoni li ma tkunx saret mid-Diviżjoni tal-Oppożizzjoni tal-UASI. Fid-dawl tal-fatt li d-Diviżjoni tal-Oppożizzjoni naqset milli tagħmel din l-evalwazzjoni, il-Bord tal-Appell kien imissu rrinvija l-każ quddiemha skont l-Artikolu 62(2) tar-Regolament (KE) Nru 40/94.
   Barra minn hekk, l-appellanti ssostni li hija ma pproduċietx tard il-provi dwar l-użu tat-trade marks invokati fl-oppożizzjoni għal numru ta’ raġunijiet. Fl-ewwel lok, il-pubblikazzjonijiet ta’ kuljum fit-taqsima finanzjarja tal-gazzetti stampati f’iktar minn reġjun wieħed, li permezz tagħhom jintwera l-użu tat-trade marks invokati fl-oppożizzjoni u ta’ sensiela oħra ta’ trade marks li jidentifikaw il-fond ta’ investiment tal-appellanti, jikkostitwixxu fatti magħrufa. Tali fatti għandhom jittieħdu inkunsiderazzjoni mill-UASI fuq inizjattiva tiegħu stess. Fit-tieni lok, l-applikant ma kkontestax l-użu tat-trade marks invokati fl-oppożizzjoni u lanqas tas-sensiela ta’ trade marks. Fit-tielet lok, id-Diviżjoni tal-Oppożizzjoni tal-UASI waqqfet b’mod żbaljat lill-appellanti milli tipproduċi iktar provi dwar l-użu tat-trade marks. Fil-fatt, l-UASI informa lill-appellanti li hija setgħet tieħu pożizzjoni biss fil-konfront tal-argumenti mressqa mill-applikant u li l-UASI ma kienx ser jieħu inkunsiderazzjoni provi ġodda. Għaldaqstant, kien irrilevanti jekk l-appellanti tipproduċix jew le iktar provi dwar l-użu. Fir-raba’ lok, it-termini tqassru b’mod inġust, b’tali mod li l-UASI ma osservax l-Artikolu 80 tar-Regolament tal-Kummissjoni (KE) Nru 2868/95 (2), li jistabbilixxi regoli għall-implementazzjoni tar-Regolament Nru 40/94.
   
      (1)  Regolament tal-Kunsill (KE) Nru 40/94, tal-20 ta’ Diċembru 1993, dwar it-trade mark Komunitarja (ĠU Edizzjoni Speċjali bil-Malti, Kapitolu 17, Vol. 1, p. 146).
   
      (2)  Regolament tal-Kummissjoni (KE) Nru 2868/95, tat-13 ta’ Diċembru 1995, li jimplimenta r-Regolament tal-Kunsill (KE) Nru 40/94 dwar it-trade mark tal-Komunità (ĠU Edizzjoni Speċjali bil-Malti, Kapitolu 17, Vol. 1, p. 189).